ประชาชนทุกช่วงวัยให้ความสนใจเข้าชมกิจกรรมดนตรีในสวนอย่างคึกคัก
ที่สวนสุขภาพแต้จิ๋ว เขตสาทร มีการจัดงาน “ดนตรีในสวน เพื่อความสุขและความหวัง” ซึ่งจัดโดยมูลนิธิอาจารย์สุกรี เจริญสุข เพื่อสนับสนุนนโยบายของกรุงเทพมหานคร พื้นที่แห่งดนตรีและศิลปะการแสดง เริ่มตั้งแต่เวลา 16.00 น. ที่ผ่านมา โดยบรรยากาศเป็นอย่างคึกคัก มีผู้เข้าร่วมฟังดนตรีหลากหลายช่วงวัย ซึ่งวงดนตรีที่มาแสดง อาทิ วง ซะล้อซอซึง แสนละเมา จากจังหวัดเชียงใหม่ และวงดนตรีจากสถาบันดนตรีกัลยาณิวัฒนา โดยนายชัชชาติ สิทธิพันธุ์ ผู้ว่าราชการกรุงเทพมหานคร ได้เข้าร่วมกิจกรรม พร้อมกล่าวขอบคุณเจ้าของสถานที่ในการสนับสนุนพื้นที่เพื่อใช้จัดกิจกรรม พร้อมยืนยันจะจัดต่อเนื่องในอีกหลายพื้นที่ โดยสวนสุขภาพแต้จิ๋วจะเป็นพื้นที่ต้นแบบความร่วมมือของภาคเอกชนและกรุงเทพมหานคร ด้านประชาชนที่มาร่วมกิจกรรม ต่างชื่นชอบแนวคิดการใช้สวนสาธารณะมาจัดแสดงดนตรี พร้อมสนับสนุนให้มีการจัดกิจกรรมในพื้นที่อื่นๆ เพิ่มมากขึ้นสำหรับสมาคมแต้จิ๋วแห่งประเทศไทย เป็นสุสานจีนเก่าแก่ที่มีขนาดใหญ่ที่สุดในเขตชั้นในกรุงเทพมหานคร ปัจจุบันได้รับการดูแลรักษาพื้นที่โดยสำนักงานเขตสาทร โดยใช้ชื่อใหม่ว่า สวนสุขภาพสมาคมแต้จิ๋ว และกลายเป็นสวนสาธารณะชุมชนแห่งแรกของประเทศไทย ที่ใช้พื้นที่ของสุสานจีน ประกอบด้วยไม้ยืนต้นขนาดใหญ่ที่ให้ความร่มรื่น เปิดบริการทุกวันระหว่างเวลา 04.00 น.-20.00 น.